贈沈彬老
作者：周行己
朝代：宋

paragraphs: 永嘉人物衰，斯文久零替。
學徒寡道心，日與風俗敝。
我生衰敝後，上思千載事。
實欲閭里間，一一蹈仁義。
敬重鄉人情，翻遭俗眼忌。
晚得沈夫子，學問有根柢。
矯矯流輩中，頗識作者意。
歡然慰吾心，歸此同好嗜。
吾子更我聽，士也貴尚志。
古道自足師，不必今人貴。
荼苦不異畝，薰蕕不同器。
所憂義理愆，何恤流俗議。
進道要勇决，取與慎爲計。
去惡如去沙，沙盡自見底。
積善如積土，土多乃成巋。
讀書要知道，文章實小技。
子試反覆思，鄙言有深味。
自非心愛合，安能吐肝肺。
行行慎取之，紓節思遠大。
豈但勸鄉閭，永爲斯民頼。